Suomalainen kirjailija ja pelisuunnittelija Mike Pohjola on joutunut yllättäen törmäyskurssille amerikkalaisen pelijätti Blizzardin kanssa. Muun muassa World of Warcraftistä ja Diablo-peleistä tunnettu Blizzard on tuomassa markkinoille uutta MOBA-tyyppistä peliä, joka tunnettiin aikaisemmin nimellä Blizzard All-Stars. Pelin nimi kuitenkin vaihdettiin juuri – ja hupsistalallaa, homma kusee. MOBAn uusi nimi Heroes of the Storm näet on kiusallisen lähellä Mike Pohjolan Heroes of the Storm – Sword of the Great King –roolipeliä.

Päivitys: uutiseen lisätty alemmas Mike Pohjolan tiedote.

Mike Pohjolan näkökulmasta Blizzard yrittää kaapata hänen jo vakiintuneen roolipelinsä nimen. Heroes of the Storm –roolipeli esiteltiin jo yli vuosi sitten, ja nimi on Suomessa suojattu tavaramerkki. Blizzard rekisteröi oman Heroes of the Storm –nimensä vasta myöhemmin.

Vaikka Pohjolalla onkin etumatkaa pelin nimen rekisteröinnissä, niin kiistely tuotemerkin omistuksesta tulee kalliiksi, jos asiaa ei saada ratkaistua sopuisasti.

Blizzard on jo kertaalleen joutunut vaihtamaan oman pelinsä nimen, sillä aikaisemmin Valve oli kovin närkästyksissään Blizzardin hyödyntäessä Valven omistamaa DOTA-tavaramerkkiä. Nyt yhtiö talloo toistamiseen toisten varpaille pelinsä nimeämiskäytännöllä, mutta tällä kertaa vastassa on monta kertaluokkaa pienempi vastustaja.

Seuraamme tilannetta.

Mike Pohjolan tiedotteesta:

Myrskyn sankarit on kotimainen seikkailuroolipeli, jota myydään supermarketeissa ja kirjakaupoissa. Sen kansainvälinen nimi on Heroes of the Storm. Nyt pelialan superjätti Blizzard on ilmoittanut käyttävänsä tulevasta Blizzard All-Stars –videopelistään samaa nimeä. On epäselvää, voivatko pelit elää rinnakkain.

Roolipelin englanninkielistä versiota myydään tänä viikonloppuna Saksan Essenissä maailman suurimmilla lautapelimessuilla. Videopelillä ei vielä ole julkaisupäivää, mutta Blizzard kertoo seuraavista aikeistaan fanitapahtumassaan marraskuussa.

“Blizzardilla, kuten monilla muillakin pelifirmoilla on juurensa vanhassa Dungeons & Dragons –roolipelissä. D&D:llä oli minuunkin aikoinaan suuri vaikutus, kuten muillakin 80-luvun lopussa Suomessa julkaistuilla roolipeleillä. Mutta pitkään aikaan ei suurelle yleisölle ollut tarjolla roolipeliä, jonka kymmenenvuotias voisi saada synttärilahjaksi ja alkaa heti pelata.”

Pohjolan tavoite saada uusi sukupolvi roolipelaamaan johti Myrskyn sankarit – Suurkuninkaan miekan joukkorahoitusmenetykseen viime kesänä. 285 rahoittajaa keräsi pelin tekemiseen tarvittavat rahat ja saa nyt rahoilleen vastinetta valmiin pelin muodossa.

“Totta kai Blizzard tiesi minun pelistäni, mutta päätti kuitenkin käyttää nimeä”, Pohjola arvioi. “Odotan heidän yhteydenottoaan. Toivon, että voimme viettää rauhanomaista rinnakkaiseloa tai että he valitsevat uuden työnimen omalle pelilleen.”

Myrskyn sankarit – Suurkuninkaan miekka julkaistiin suomeksi tämän vuoden heinäkuussa ja Heroes of the Storm – Sword of the Great King englanniksi lokakuussa. Mike Pohjola on palkittu kirjailija, pelisuunnittelija ja käsikirjoittaja. Tämä on hänen neljäs julkaistu roolipelinsä.

Lähde: Escapist, Heroes of the Storm May Face Difficulties at EU Trademark Offices

Lisätietoja: http://myrskynsankarit.wordpress.com/heroes-of-the-storm/

Lisää aiheesta

Ja sieltähän se tuli: Blizzardin DOTA on kuin onkin Heroes of the Storm!

DOTA 2 julkaistiin virallisesti, mutta huomasiko kukaan?

Joukkorahoitettu suomalaisroolipeli Myrskyn sankarit julkaistaan viikonloppuna

Ihmisen poika